Høring – endring i reglene om interkommunalt samarbeid

Høringsuttalelse fra Bardu kommune 

Til Kommunal- og distriktsdepartementet 

Overordnet vurdering
Bardu kommune støtter hovedretningen i forslagene til endringer i reglene om interkommunalt samarbeid.
Bardu kommune mener forslagene vil gi et mer fleksibelt og framtidsrettet rammeverk for samarbeid om lovpålagte og øvrige kommunale oppgaver.
Kommunale oppgavefellesskap
Bardu kommune støtter særlig forslaget om å åpne for at kommunale oppgavefellesskap kan gis myndighet til å fatte enkeltvedtak og utøve offentlig myndighet. Dette gjør kommunale oppgavefellesskap til en langt mer relevant samarbeidsform. Forslaget vil kunne bidra til bedre ressursutnyttelse og mer helhetlige samarbeidsløsninger enn det dagens regelverk gir rom for.
Kommunalt selvstyre og lokal tilpasning
Samtidig vil Bardu kommune understreke betydningen av kommunalt selvstyre og lokal frihet til selv å vurdere hva et interkommunalt samarbeid bør omfatte. Etter vår vurdering bør kommuneloven, også kapitlene om interkommunalt samarbeid, i størst mulig grad regulere ansvar, rettssikkerhet og grunnleggende styringsprinsipper, og i minst mulig grad detaljregulere hvordan interkommunale samarbeid skal organiseres. Dette vil også være i tråd med myndighetenes målsetting om redusert statlig styring, jf. kommunekommisjonens mandat.
Behov for fleksible krav
Kommunene er ulike, og samarbeidsordninger må kunne tilpasses lokale forhold. Bardu kommune vil derfor oppfordre departementet til å vurdere om enkelte organisatoriske og administrative krav, slik de fremkommer i høringen, kan gjøres mer fleksible.
Samlet vurdering
Bardu kommune støtter hovedretningen i departementets forslag og mener endringene samlet sett vil styrke kommunenes mulighet til å løse sine oppgaver på en effektiv, faglig forsvarlig og framtidsrettet måte.
 

